
ZALAEGERSZEG AZ ÉLHETŐ VÁROS

Napjainkban a városmarketing tudománya Magyarországon is számtalan lehetőséget rejt magában, tekintettel arra, hogy számos lehetőségét a gyakorlatban nem használják ki városaink, kivéve talán Budapestet. Dolgozatunk középpontjában Zala megye székhelyének, Zalaegerszegnek a marketingkommunikációja áll. A város fő problémája a turizmus hiánya, valamint az a tény, hogy a családalapítás küszöbén álló fiatal generációk lakóhelyükként nem Zalaegerszeget választják. Mindkét problémának számos oka lehet, dolgozatunkban azonban Egerszeg szegényes városmarketing stratégiájára összpontosítunk.
Tanulmányunkban elsőként megvizsgáljuk Zalaegerszeg jelenlegi helyzetét és azokat a főbb tényezőket, melyek meghatározzák a város arculatát. Annak érdekében, hogy megfelelően áttekintsük azokat a területeket, amelyek a marketingkommunikációt tekintve fejlesztésre szorulnak, lehetséges célcsoportokat hozunk létre, felmérjük a fő jellemzőiket, valamint elemezzük a város külső és belső környezetét, továbbá megfogalmazzuk a marketing és kommunikációs céljainkat. Mindez segít, hogy meghatározhassuk azt az üzenetet, amelyet kommunikálni szeretnénk. Ezt követően felmérjük a rendelkezésre álló információkat a város jelenleg használt marketingeszközeiről, majd összegyűjtjük a témához kapcsolódó másodlagos adatokat, valamint primer kutatással megkeressük a releváns és kiegészítő adatokat. A jelenleg futó önkormányzati fejlesztési projekteket is értékeljük. Az összegyűjtött információk alapján marketingstratégiát és kampányt dolgozunk ki a város számára. Mindezen marketingkommunikációs kampány figyelembe veszi a dolgozatunkban kifejtett céljainkat és Zalaegerszeg erősségeit is, úgy, hogy felszámolja a jelenlegi problémákat melyekkel a város szembesül, beleértve az imázs hiányát és ennek következményeit is.
Véleményünk szerint, stratégiánk segíthet Zalaegerszegnek, de hasznos lehet bármely más város számára is, mely hasonló problémákkal küzd, mivel a kutatásunkban szereplő hiányterület többsége gyakori és általános probléma Magyarországon. Reméljük, hogy így munkánk hozzájárul nem csupán a zalaegerszegi lakosok jólétéhez és a turistalátogatások számának növeléséhez, de egész Magyarország számára hasznos lehet.



